Document ID: 32000D0670

Komission päätös,
tehty 19 päivänä lokakuuta 2000,
luvan antamisesta jäsenvaltioille hyväksyä tilapäisesti sellaisen metsänviljelyaineiston pitäminen kaupan, joka ei täytä neuvoston direktiivien 66/404/ETY ja 71/161/ETY vaatimuksia
(tiedoksiannettu numerolla K(2000) 2825)
(2000/670/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon metsänviljelyaineiston pitämisestä kaupan 14 päivänä kesäkuuta 1966 annetun neuvoston direktiivin 66/404/ETY(1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 15 artiklan,
ottaa huomioon yhteisössä kaupan pidettävän metsänviljelyaineiston ulkoista laatua koskevista vaatimuksista 30 päivänä maaliskuuta 1971 annetun neuvoston direktiivin 71/161/ETY(2), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 15 artiklan,
ottaa huomioon eräiden jäsenvaltioiden esittämät pyynnöt,
sekä katsoo seuraavaa:
(1) Liitteissä tarkoitettujen lajien viljelyaineiston tuotanto on jäsenvaltioissa tällä hetkellä riittämätöntä ja tästä syystä direktiivien 66/404/ETY tai 71/161/ETY säännösten mukaista viljelyaineistoa ei ole mahdollista hankkia.
(2) Myöskään kolmannet maat eivät kykene toimittamaan riittävässä määrin kyseisten lajien viljelyaineistoa, jolla olisi samat takeet kuin yhteisössä tuotetulla viljelyaineistolla ja joka olisi edellä mainittujen direktiivien säännösten mukaista.
(3) Tämän vuoksi olisi annettava jäsenvaltioille lupa hyväksyä rajoitetuksi ajaksi kyseisten lajien lievennetyt vaatimukset täyttävän viljelyaineiston pitäminen kaupan direktiivien 66/404/ETY tai 71/161/ETY vaatimukset täyttävän viljelyaineiston puuttumisen korjaamiseksi.
(4) Geneettisistä syistä viljelyaineisto on korjattava kyseisten lajien luontaisilta alkuperäalueilta, ja tämän aineiston tunnistettavuuden varmistamiseksi on tarpeen esittää parhaat mahdolliset takeet.
(5) Lisäksi viljelyaineistoa voidaan pitää kaupan ainoastaan, jos siihen on liitetty asiakirja, jossa on tietyt tiedot kyseisestä viljelyaineistosta.
(6) Lisäksi kullekin jäsenvaltiolle olisi annettava lupa hyväksyä alueellaan sellaisten siementen pitäminen kaupan, jotka täyttävät direktiivin 66/404/ETY mukaiset lievennetyt lähtöpaikkaa koskevat vaatimukset tai Populus nigran viljelyaineiston osalta lievennetyt luokkaa koskevat vaatimukset, tai sellaisten siementen pitäminen kaupan, jotka täyttävät direktiivin 71/161/ETY mukaiset lievennetyt erityispuhtautta (lajipuhtautta) koskevat vaatimukset, jos tällaisen aineiston pitämiselle kaupan on annettu muissa jäsenvaltiossa lupa tämän päätöksen perusteella.
(7) Tässä päätöksessä säädetyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioilla on lupa hyväksyä alueellaan sellaisten siementen, jotka eivät täytä direktiivin 66/404/ETY lähtöpaikkaa koskevia vaatimuksia, pitäminen kaupan tämän päätöksen liitteen I mukaisesti sillä edellytyksellä, että esitetään 2 artiklassa säädetty todiste siementen lähtöpaikasta ja korkeudesta, jossa ne on korjattu.
2. Jäsenvaltioilla on lupa hyväksyä alueellaan edellä mainituista siemenistä yhteisössä tuotettujen taimien pitäminen kaupan.
2 artikla
1. Edellä 1 artiklan 1 kohdassa tarkoitettua todistetta pidetään esitettynä, jos viljelyaineisto kuuluu taloudellisen yhteistyön ja kehityksen järjestön (OECD) ulkomaankauppaan tarkoitetun metsänviljelyaineiston valvontaa koskevan järjestelmän luokkaan "tunnistettu viljelyaineisto" tai tämän järjestelmän muuhun luokkaan.
2. Jos 1 kohdassa tarkoitettua OECD-järjestelmää ei sovelleta viljelyaineiston lähtöpaikkaan, hyväksytään muut viralliset todistusasiakirjat.
3. Jos virallisia todistusasiakirjoja ei voida esittää, jäsenvaltiot voivat hyväksyä muut todistusasiakirjat.
3 artikla
Jäsenvaltioilla on lupa hyväksyä alueellaan tämän päätöksen liitteen II edellytyksen mukaisesti sellaisen Populus nigrasta saadun kasvullisen lisäysaineiston pitäminen kaupan, joka ei täytä kyseiselle luokalle direktiivin 66/404/ETY 4 artiklan 1 kohdassa säädettyjä vaatimuksia.
4 artikla
Jäsenvaltioilla on lupa hyväksyä alueellaan tämän päätöksen liitteen III edellytysten mukaisesti sellaisten siementen pitäminen kaupan, jotka eivät täytä direktiivin 66/404/ETY mukaisia lähtöpaikkaa koskevia vaatimuksia eivätkä direktiivin 71/161/ETY liitteen I mukaisia erityispuhtautta (lajipuhtautta) koskevia vaatimuksia edellyttäen, että
- esitetään 2 artiklassa säädetty todiste siementen lähtöpaikasta ja korkeudesta, jossa ne on korjattu, ja
- direktiivin 66/404/ETY 9 artiklassa edellytetty asiakirja sisältää seuraavan maininnan:
"Siemenet eivät täytä lajipuhtautta koskevia vaatimuksia."
5 artikla
1. Muut jäsenvaltiot kuin hakemuksen tehneet jäsenvaltiot saavat niin ikään hyväksyä alueellaan tässä päätöksessä tarkoitettujen siementen tai Populus nigran osalta kasvullisen lisäysaineiston pitämisen kaupan tämän päätöksen liitteiden I, II ja III edellytysten mukaisesti hakemuksen tehneiden jäsenvaltioiden esittämiä tarkoituksia varten.
2. Edellä olevan 1 kohdan soveltamiseksi asianomaisten jäsenvaltioiden on avustettava toisiaan hallinollisesti. Muiden jäsenvaltioiden on ilmoitettava hakijajäsenvaltioille aikomuksestaan sallia tällaisen viljelyaineiston kaupan pitäminen ennen kuin lupa voidaan myöntää. Hakijajäsenvaltiot voivat esittää vastalauseen ainoastaan, jos koko tässä päätöksessä säädetty määrä on jo myönnetty.
6 artikla
Edellä 1 artiklan 1 kohdassa, 3, 4 ja 5 artiklan 1 kohdassa säädettyjen lupien voimassaolo päättyy 30 päivänä syyskuuta 2001 siltä osin kuin ne koskevt metsänviljelyaineiston ensimmäistä yhteisön markkinoille saattamista. Myöhempää yhteisössä tapahtuvaa markkinoille saattamista koskevien lupien voimassaolo päättyy 31 päivänä joulukuuta 2002.
7 artikla
Edellä 5 artiklassa tarkoitetun metsänviljelyaineiston ensimmäisen yhteisön markkinoille saattamisen osalta jäsenvaltioiden on annettava ennen 1 päivää tammikuuta 2002 komissiolle ja muille jäsenvaltioille tiedoksi lievennetyt vaatimukset täyttävän aineiston määrät, jotka on hyväksytty kaupan pidettäviksi niiden alueella tämän päätöksen mukaisesti. Komissio antaa asiasta tiedon muille jäsenvaltioille.
8 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä lokakuuta 2000.

Labels: 13
3
18
6